钦定古今图书集成/明伦汇编/交谊典/第065卷 > 《为绛郡公上李相公启》前人
## 钦定古今图书集成/明伦汇编/交谊典/第065卷 > 《为绛郡公上李相公启》前人

某少悲羁绁，不承师友之亲规；晚学文章，粗致乡曲
之名誉。谬污官秩，遂彯华缨。握兰清曹，视草禁掖，贪
叨过极，忧责非宁。蚤为寒暑所侵，颇染肺肠之疾。自
顷以庆云结荫，宸极系心。当就望以推诚，于煎调而
寡裕。前岁“伏蒙任使，远奉承明，值朝廷兴问罪之师，
原野有宿兵之馈。”绛城甚苦，郑驿非完。加之以降虏
移乡，仍之以贵臣御命，飞挽之外，将迎实繁。旁奉庙
谟，上遵诏旨。动烦调发，居劳抚安，抱疾以临，为日斯
久。伏幸奸凶克乂，濡泽横流，是大朝陟降之初，良冶
埏镕之始。此郡路通四境，名冠六雄，轩盖以来，原野
交错，萑蒲有聚，武史贻忧。虽清时无杼柚之虞，而常
日有逋悬之赋。必在假之贤守，属以“强材。然后谣咏
克兴，公私不废。岂可使某素兼痾恙，本乏良能，久于
是邦，以主东道？馈餐将药瓯并进，假牒与公案相随。
含意不言，贪荣是罪。相公汉筹始运，殷鼎将调，度材
任官，归于至当，存诚爱物，决在无颇。窃敢自托缄封，
远干樽俎，伏期恩意，以保衰微。且某运偶昌期，年初
知命。岂不愿临剧郡”，稍冀荣途。但以力有所不任，心
有所不逮，虽欲勉强，实忧倾败。彼吴楚偏乡，非舟车
要路，永言凋瘵，亦藉缉绥。傥特降优容，遥闻疑议，则
朽质有报恩之所，羸躯收旷位之讥，宿疢或痊，理剧
未晚。伏惟试赐裁度，向风披恳，服义陈词。仰台曜以
瞻辉，望洪钧而伫惠。干冒尊德，伏积兢惕。谨启。